Выставачны праект КРОК У ЗМРОК прэзентуе творы графікі розных гадоў і скульптуры, выкананай ў тэхналогіі direct cast - прамога ліцця. Выкарыстоўваючы дадзены метад, аўтар адказваецца ад мадэлявання, папярэдняга стварэння працоўнай копіі на карысць рэальнага аб’екта. Такім чынам, ён абмяжоўвае інтэрферэнцыі, уводзіць элемент выпадковасці, вызначае меру асабістага ўмяшальніцтва ў працэс стварэння арт-аб’екта. Сучаснае мастацтва, валодаючы незлічонай колькасцю альтэрнатыў, выяўляе ролю выбару як валявога дзеяння, у выніку якога прэферэнцыя аддаецца таму ці іншаму ментальнаму (ідэі, канцэпту, мадэлі, фармату) альбо рэальнаму аб’екту. У дадзеным выпадку аўтар здзяйсняе такі выбар, з прычыны якого аб’ект вызначаецца і рэпрэзентуецца амаль такім, як ён ёсць. Пры гэтым у скульптуры Лапо няма месца натуралістычнасці выявы, гэта не рэдзі-мэйд, тут на першы план выходзіць эксперымент, вызначаецца эмацыйны накал працэсу стварэння і ўспрымання.